**KFUM Arena** er et fotballstadion på Ekeberg i Bydel Nordstrand i Oslo. Stadionet er hjemmebane for KFUM Oslo.

Historie
--------

I 2006 startet KFUM Oslo planleggingen av et nytt stadion. Klubben hadde på dette tidspunktet ikke noen egne fotballbaner, og ønsket å skape en hjemmebane for klubben. KFUM Arena ble åpnet 19. november 2007, og ble med det den første banen som var heleid av KFUM Oslo. Byggingen av banen kostet ca. 10. millioner kroner, og åpningen markerte en stor dag i KFUMs historie. Banen ble bygd ved KFUM-hallen, og i tillegg til en 11´er fotballbane, ble det også bygd en 7´er kunstgressbane like ved. Banedekket på hovedbanen var også kunstgress, og det var undervarme og automatisert vanningsanlegg ved banen. Det var også publikumstribune, innbytterbenker med tak for hjemme- og bortelag, samt kiosk, speakerbod, og pressetribune. I 2016 ble det satt publikumsrekord, da 1860 tilskuere fikk med seg kampen mellom KFUM Oslo og Vålerenga i 3. runde av NM. Vålerenga vant kampen 2–0. I 2019 ble det igjen satt ny publikumsrekord, da KFUM Oslo møtte Odd i kvartfinalen av NM foran 2236 tilskuere, en kamp KFUM tapte 2–5.

Til tross for åpningen av KFUM Arena, fortsatte klubben med planene om et større stadion på Ekeberg. I takt med KFUMs sportslige fremgang har behovet for bedre og større fasiliteter også meldt seg. Allerede i 2012 presenterte klubben sine planer om et nytt stadion til Oslo kommune. I 2019 kom planforslaget til prosjektet som hadde fått navnet *KFUM Familiearena*, til politisk behandling og godkjenning i bystyret.

For å klargjøre til bygging av nye *KFUM Familiearena*, valgte klubben å flytte KFUM Arena til et provisorisk stadion på motsatt side av veien i 2021. Banen som lå der tilhørte Oslo kommune, men det ble lagt nytt kunstgress og satt opp midlertidige tribuner med plass til rundt 1500 tilskuere på klubbens regning, samtidig som blant annet mediebod og publikumsfasiliteter ble flyttet over veien. En flytting som kostet klubben 6,5 millioner kroner. Flyttingen innebar også at spillerne måtte krysse den trafikkerte Ekebergveien på vei fra garderoben til banen. Den første kampen på den nye midlertidige banen var KFUM Oslo sin hjemmekamp mot Raufoss i OBOS-ligaen, den 2. juli 2021. Da KFUM Oslo i 2023 rykket opp til Eliteserien, fikk de en rekke krav til utbedringer for å kunne få dispensasjon til å bruke stadionet i påvente av bygging av ny stadion. Blant annet måtte lysforholdene forbedres, og publikumskapasiteten økes til 3000.

Referanser
----------

1. ↑  Nettavisen (22. november 2007). «Kakefest for kunstgress». *Nettavisen* **(norsk)**.
2. ↑  «KFUM Oslo - Vålerenga». 4. mai 2016. Besøkt 27. juni 2016.
3. ↑  Fotballforbund, Norges. «KFUM - Odd - 26.09.2019 18.00». *fotball.no - Norges Fotballforbund* **(norsk)**.
4. 1 2  «Tidslinje». *KFUM Familiearena* **(norsk)**. Besøkt 27. februar 2024.
5. ↑  «LEDER: «Må tørre å ta debatten om ny KFUM-arena»». *Nettavisen* **(norsk)**. 19. november 2012. Besøkt 27. februar 2024.
6. 1 2  Jacobsen, Arild (20. mai 2021). «(+) KFUM/Oslo skal sette opp et mini-stadion på den andre siden av Ekebergveien: – Vi er den klubben i Oslo med desidert dårligst banedekning». *Alt* **(norsk)**. Besøkt 27. februar 2024.
7. ↑  «Bilistene sveiver ned vinduet og spør «hva skjer her?». Så kommer 22 menn tuslende.». *www.aftenposten.no*. 26. oktober 2023. Besøkt 28. februar 2024.
8. ↑  «Kjøp billetter til endelig-hjemme-kampen!». *KFUM*. Besøkt 27. februar 2024.
9. ↑  Schjesvold, Fredrik (18. oktober 2023). «KFUM Oslo i banekrise: – Vi trenger hjelp». *VG* **(norsk)**. Besøkt 28. februar 2024.
10. ↑  Jacobsen, Arild (14. desember 2023). «(+) KFUM/Oslo søker om plass til 3 000 tilskuere på midlertidig stadion: – Vi må utvide». *Nordstrands Blad* **(norsk)**. Besøkt 28. februar 2024.